ΓΡΑΠΤΗ ΕΡΩΤΗΣΗ E-0039/97 υποβολή: Florus Wijsenbeek (ELDR) προς την Επιτροπή (22 Iανουαρίου 1997)

Θέμα: Τοπικός περιορισμός για βέλγους κατοίκους στο δάνειο του βελγικού Θησαυροφυλακίου

Έχει πληροφορηθεί η Επιτροπή ότι το Βελγικό Θησαυροφυλάκιο εξέδωσε στις 28.2.1996 δάνειο του Δημοσίου (με πενταετή διάρκεια) με σταθερό επιτόκιο σε αμερικανικό δολλάριο υπό τον όρο να μην εγγραφούν σ' αυτό οι βέλγοι κάτοικοι;

Εχει αντιληφθεί η Επιτροπή ότι έχει ήδη προβεί - λόγω παρόμοιου περιορισμού για τους βέλγους κατοίκους στο δάνειο που είχε εκδόσει το Κράτος του Βελγίου το 1994 σε γερμανικά μάρκα - σε έναρξη της διαδικασίας κατά του εν λόγω κράτους μέλους, όπως προβλέπει το άρθρο 169 ΕΚ, δεδομένου ότι αυτός ο περιορισμός του τόπου αντιβαίνει προς το κοινοτικό δίκαιο;

Δεν συμφωνεί η Επιτροπή με την αποψή μου ότι το βελγικό κράτος με την έκδοση δανείου του δημοσίου με περιορισμούς όσον αφορά τους βέλγους κατοίκους αντιβαίνει προς το κοινοτικό εμπορικό δίκαιο, ασχέτως του νομίσματος στο οποίο εκδίδεται το δημόσιο αυτό δάνειο;

Εάν ναι, προτίθεται η Επιτροπή να ασκήσει πιέσεις προς τις βελγικές αρχές ώστε να παύσουν πάραυτα αυτές τις μη δίκαιες και ανεπίτρεπτες ενέργειες, λαμβάνοντας επίσης υπόψη το γεγονός ότι ήδη το 1995 διετυπώθηκε εις βάρος τους αιτιολογημένη γνώμη σχετικώς με ίδιου τύπου παράβαση του κοινοτικού δικαίου;

Εάν όχι, μπορεί να εξηγήσει η Επιτροπή για ποιό λόγο επιτρέπει στο κράτος του Βελγίου να παραβαίνει το κοινοτικό δίκαιο δεδομένου ότι το εν λόγω κράτος εκδίδει, μέσω του Θησαυροφυλακίου, ομόλογα σε ευρωπαϊκά νομίσματα όσον αφορά τα οποία διατηρεί τοπικούς περιορισμούς για τους βέλγους κατοίκους, παρόλον ότι η Επιτροπή είχε διατυπώσει αιτιολογημένη γνώμη το 1995, στο πλαίσιο διαδικασίας βάσει του άρθρου 169;

Απάντηση του κ. Monti εξ ονόματος της Επιτροπής (11 Απριλίου 1997)

Η Επιτροπή γνωρίζει τους περιορισμούς που επιβάλλει ο βελγικός νόμος στους κατοίκους του Βελγίου (εκτός από τα χρηματοπιστωτικά ιδρύματα) που θέλουν ν' αγοράσουν ομόλογα σε γερμανικά μάρκα και κατά συνέπεια σε δολλάρια, τα οποία εκδίδει στο εξωτερικό το Βελγικό Υπουργείο Οικονομικών. Οι περιορισμοί αυτοί προσκρούουν στις κοινοτικές διατάξεις σχετικά με την ελεύθερη διακίνηση του κεφαλαίου και η Επιτροπή έχει ήδη κινήσει τη διαδικασία του άρθρου 169 της Συνθήκης ΕΚ προκειμένου να καταργηθούν.

Οι βελγικές αρχές απάντησαν ότι οι περιορισμοί αυτοί είναι απαραίτητοι προκειμένου να εξασφαλιστεί ότι οι κάτοικοι του Βελγίου, οι οποίοι υπόκεινται σε φόρο του τόκου από τις καταθέσεις, να μην φοροδιαφεύγουν αγοράζοντας τα ομόλογα αυτά τα οποία προορίζονται για επενδυτές που δεν υπόκεινται σε φόρο καταθέσεων. Ισχυρίστηκαν επίσης ότι οι εν λόγω διατάξεις είναι σύμφωνες με το άρθρο 73 δ, 1 (α) της Συνθήκης ΕΚ, οι οποίες επιτρέπουν διαφορετική φορολογική μεταχείριση των φορολογούμενων ανάλογα με τον τόπο κατοικίας ή τον τόπο επένδυσης.

Η Επιτροπή θεώρησε ως μη ικανοποιητικές τις εξηγήσεις των βελγικών αρχών δεδομένου ότι η φοροδιαφυγή θα μπορούσε να αντιμετωπισθεί με άλλα μέσα (με μια δήλωση π.χ.) και όχι με μέτρα που παρεμποδίζουν την ελεύθερη διακίνηση των κεφαλαίων. Για το λόγο αυτό η Επιτροπή θα διαβιβάσει στο Βέλγιο μία αιτιολογημένη γνώμη στο πλαίσιο της διαδικασίας του άρθρου 169 της Συνθήκης ΕΚ.